Document ID: 31989D0540

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Σεπτεμβρίου 1989
σχετικά με την οργάνωση ενός προσωρινού πειράματος σχετικά με την εμπορία σπόρων προς σπορά και πολλαπλασιαστικού υλικού
(89/540/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 66/400/ΕΟΚ του Συμβουλίου της 14ης Ιουνίου 1966 περί εμπορίας σπόρων τεύτλων προς σπορά (1), όπως τροποποιήθηκε τελευταία από την οδηγία 88/380/ΕΟΚ (2). και ιδίως το άρθρο 13α,
την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών (3), όπως τροποποιήθηκε τελευταία από οδηγία 89/100/ΕΟΚ (4), και ιδίως το άρθρο 13α,
την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων δημητριακών προς σπορά (5), όπως τροποποιήθηκε τελευταία από την οδηγία 89/2/ΕΟΚ (6), και ιδίως το άρθρο 13α,
την οδηγία 69/208/ΕΟΚ του Συμβουλίου της 30ής Ιουνίου 1969 περί εμπορίας των σπόρων προς σπορά των ελαιούχων και κλωστικών φυτών (7), όπως τροποποιήθηκε τελευταία από την οδηγία 88/380/ΕΟΚ, και ιδίως το άρθρο 12α,
Εκτιμώντας:
ότι, σύμφωνα με τις διατάξεις των προαναφερόμενων οδηγιών, είναι δυνατόν να πιστοποιηθούν επισήμως οι σπόροι προς σπορά, μόνον εφόσον τηρήθηκαν οι όροι, οι οποίοι πρέπει να πληρούνται από την εσοδεία παραγωγής σπόρων προς σπορά, μετά από επίσημους επιτόπιους ελέγχους·
ότι, υπάρχει ισχυρισμός ότι οι επιτόπιοι έλεγχοι, οι οποίοι δεν είναι επίσημοι κατά την έννοια των εν λόγω οδηγιών, εξασφαλίζουν ουσιαστική απλούστευση των διαδικασιών για την επίσημη πιστοποίηση των σπόρων προς σπορά, χωρίς σημαντική υποβάθμιση της ποιότητας των σπόρων προς σπορά·
ότι ο ισχυρισμός αυτός δεν έχει ακόμη επιβεβαιωθεί, σε κοινοτικό επίπεδο, με βάση τα διαθέσιμα στοιχεία·
ότι είναι επομένως χρήσιμο να οργανωθεί ένα προσωρινό πείραμα υπό ειδικούς όρους, με σκοπό να εκτιμηθεί εάν ο ανωτέρω ισχυρισμός ευσταθεί σε κοινοτικό επίπεδο και ιδίως εάν δεν θα υπάρξει σημαντική υποβάθμιση της ποιότητας των σπόρων προς σπορά σε σχέση με εκείνη που επιτυγχάνεται σύμφωνα με το σύστημα των επίσημων επιτόπιων ελέγχων·
ότι οι όροι του πειράματος αυτού πρέπει να εξειδικευτούν κατά τρόπο που να είναι δυνατόν να συλλεγούν, σε κοινοτικό επίπεδο, τα περισσότερα δυνατά στοιχεία, ώστε να εξαχθούν κατάλληλα συμπεράσματα για ενδεχόμενες μελλοντικές προσαρμογές των κοινοτικών διατάξεων·
ότι, για το σκοπό του πειράματος, τα κράτη μέλη πρέπει να απαλλαγούν από ορισμένες υποχρεώσεις που προβλέπονται στις εν λόγω οδηγίες·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών Δενδροκηπευτικών και Δασικών Φυτών προς Φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Αποφασίζεται η οργάνωση προσωρινού πειράματος, υπό τους όρους που αναφέρονται στο άρθρο 2, σε κοινοτικό επίπεδο, με σκοπό να εκτιμηθεί, κατά πόσον με τους ανεπίσημους επιτόπιους ελέγχους μπορεί να εξασφαλιστεί απλούστευση των διαδικασιών για την επίσημη πιστοποίηση των σπόρων προς σπορά, που απαιτείται σύμφωνα με τις οδηγίες 66/400/ΕΟΚ, 66/401/ΕΟΚ, 66/402/ΕΟΚ και 69/208/ΕΟΚ, χωρίς σημαντική υποβάθμιση της ποιότητας των σπόρων προς σπορά.
2. Τα κράτη μέλη μπορεί να ενημερώνουν την Επιτροπή, μέχρι τις 30 Ιουνίου 1991, ότι αποφάσισαν να μην συμμετέχουν στο πείραμα. Τα κράτη μέλη που δεν έχουν ενημερώσει την Επιτροπή σχετικά, θεωρούνται ότι συμμετέχουν στο πείραμα, είτε σε εθνικό είτε σε περιφερειακό επίπεδο, και τουλάχιστον για ένα από τα είδη που απαριθμούνται στις οδηγίες που αναφέρονται στην παράγραφο 1.
3. Τα κράτη μέλη που θεωρείται ότι συμμετέχουν στο πείραμα, απαλλάσσονται από την υποχρέωση που αναφέρεται στο παράρτημα Ι τμήμα Α σημείο 3 της οδηγίας 66/400/ΕΟΚ, στο παράρτημα Ι σημείο 6 της οδηγίας 66/401/ΕΟΚ, στο παράρτημα Ι σημείο 5 της οδηγίας 66/402/ΕΟΚ και στο παράρτημα Ι σημείο 5 της οδηγίας 69/208/ΕΟΚ, και που προβλέπει ότι οι επιτόπιοι έλεγχοι που θα πραγματοποιούνται πρέπει να είναι επίσημοι, υπό τις εξής προϋποθέσεις:
α) η απαλλαγή περιορίζεται στα είδη εκείνα για τα οποία συμμετέχουν στο πείραμα·
β) η απαλλαγή περιορίζεται στους σπόρους προς σπορά της κατηγορίας «πιστοποιημένοι σπόροι προς σπορά» όλων των ειδών·
γ) η απαλλαγή εξαρτάται από το κατά πόσον πληρούνται οι όροι που αναφέρονται στο άρθρο 2.
Άρθρο 2
Οι προϋποθέσεις που αναφέρονται στο άρθρο 1 παράγραφος 1 είναι οι εξής:
α) Οι απαιτούμενοι επιτόπιοι έλεγχοι πραγματοποιούνται από επιθεωρητές στους οποίους, η αρμόδια αρχή για την πιστοποίηση των σπόρων προς σπορά του σχετικού κράτους μέλους, παρέχει άδεια για το σκοπό αυτό.
i) Η άδεια παρέχεται στους επιθεωρητές μόνον εάν:
- είναι αποδεδειγμένο ότι έχουν λάβει την αναγκαία τεχνική ειδίκευση με την παρακολούθηση μαθημάτων επιμόρφωσης που οργανώνονται υπό τις προϋποθέσεις που ισχύουν για τους επίσημους επιθεωρητές της αρχής για την πιστοποίηση, ή έχει αποδειχθεί η τεχνική τους κατάρτιση με επίσημες εξετάσεις,
- τους ζητείται να πραγματοποιήσουν ελέγχους σύμφωνα με τους κανόνες που ισχύουν για τους επίσημους ελέγχους,
- όσον αφορά τις ευθύνες τους έναντι της αρχής για την πιστοποίηση, εξομοιώνονται με επίσημους επιθεωρητές.
ii) Οι επιθεωρητές πρέπει να είναι:
- ανεξάρτητα φυσικά πρόσωπα ή
- πρόσωπα που απασχολούνται από φυσικά ή νομικά πρόσωπα, των οποίων οι δραστηριότητες αφορούν την παροχή ανεξάρτητων τεχνικών υπηρεσιών στους παραγωγούς σπόρων προς σπορά συμπεριλαμβανομένων και των καλλιεργητών στα άτομα που επεξεργάζονται τους σπόρους προς σπορά ή των εμπόρων των σπόρων προς σπορά ή
- πρόσωπα που απασχολούνται από φυσικά ή νομικά πρόσωπα των οποίων οι δραστηριότητες περιλαμβάνουν παραγωγή σπόρων συμπεριλαμβανομένης και καλλιέργειας σπόρων προς σπορά, στα άτομα που επεξεργάζονται τους σπόρους προς σπορά ή στους εμπόρους των σπόρων προς σπορά.
Στην τελευταία περίπτωση, ένας επιθεωρητής μπορεί να πραγμτοποιεί επιτόπου ελέγχους μόνο στις καλλιέργειες που καλλιεργούνται εξ ονόματος του εργοδότη του, εκτός εάν έχει συμφωνηθεί διαφορετικά μεταξύ του εργοδότη του, του αιτούντος την πιστοποίηση και της αρμόδιας για την πιστοποίηση των σπόρων προς σπορά αρχής.
β) Όσον αφορά τις προηγούμενες γενεές, τουλάχιστον οι δύο προηγούμενες γενεές συμπεριλαμβανομένης της ή των γενεών της κατηγορίας «βασικοί σπόροι προς σπορά», πρέπει να έχουν υποβληθεί σε επίσημη εξέταση, συμπεριλαμβανομένων των επίσημων επιτόπου ελέγχων, όσον αφορά τους βασικούς σπόρους προς σπορά.
γ) Ένα συγκεκριμένο ποσοστό των περιοχών που υποβάλλονται σε επίσημη πιστοποίηση ως «πιστοποιημένοι σπόροι προς σπορά» ενός δεδομένου είδους σύμφωνα με το παρόν πείραμα, ελέγχεται από επίσημους επιθεωρητές. Το ποσοστό αυτό κατανέμεται κατά κανόνα όσον το δυνατόν περισσότερο ομοιόμορφα στα φυσικά και νομικά πρόσωπα, που πρόκειται να πιστοποιήσουν σπόρους, δύναται όμως να είναι επίσης προσανατολισμένο κατά τρόπο που να διαλύει συγκεκριμένες αμφιβολίες.
Το ποσοστό αυτό είναι 10 % τουλάχιστον στην περίπτωση ειδών που πολλαπλασιάζονται με παρθενογέννηση ή με αυτογονιμοποίηση, και 20 % τουλάχιστον στην περίπτωση άλλων ειδών. Τα κράτη μέλη επιλέγουν το ποσοστό αυτό κατά πρώτον από τις περιοχές που έχουν περιληφθεί για πιστοποίηση αλλά μπορεί να ισχύει, σε μεταγενέστερο στάδιο, επιλογή από το συνολικό ποσό των περιοχών που περιλαμβάνονται σε περιφερειακό ή εθνικό επίπεδο. Η αρχή για την πιστοποίηση συγκρίνει επιμελώς τα πρακτικά του επίσημου ελέγχου και των εξουσιοδοτημένων επιθεωρητών. Στην περίπτωση που υπάρχουν ουσιαστικές διαφορές, που δεν μπορούν να επιλυθούν διαφορετικά, είναι δυνατόν να αποφασιστεί ένας επιπλέον έλεγχος που πραγματοποιείται από κοινού, με σκοπό την κατάρτιση τελικών πρακτικών για να ληφθεί η απόφαση όσον αφορά την πιστοποίηση.
δ) Ο αριθμός πιστοποίησης που απαιτείται για τις επίσημες ετικέτες που προβλέπονται σύμφωνα με τις οδηγίες που αναφέρονται στο άρθρο 1 παράγραφος 1 της παρούσας απόφασης ή άλλες κατάλληλες εναλλακτικές λύσεις θα διευκολύνουν τους κρατικούς υπαλλήλους των κρατών μελών καθώς και την Επιτροπή να αναγνωρίζουν τις σπορομερίδες που έχουν πιστοποιηθεί επίσημα μετά από επιτόπιους καλλιεργητικούς ελέγχους που πραγματοποιούνται αποκλειστικά από εξουσιοδοτημένους επιθεωρητές.
ε) Από τις παρτίδες σπόρων προς σπορά που πιστοποιούνται επίσημα σύμφωνα με το παρόν πείραμα, λαμβάνονται δείγματα, για τον επίσημο μετέπειτα έλεγχο που πραγματοποιείται σύμφωνα με τους κανόνες που προβλέπονται στα πλαίσια των τρεχόντων σχεδίων του ΟΟΣΑ για την ποικιλιακή πιστοποίηση των σπόρων προς σπορά που διακινούνται στα πλαίσια των διεθνών συναλλαγών. Τα δείγματα λαμβάνονται:
- από κάθε παρτίδα, στην περίπτωση παρτίδων σπόρων προς σπορά που εγκρίνονται για την παραγωγή σπόρων προς σπορά της επόμενης γενεάς,
- τουλάχιστον από ένα ποσοστό των παρτίδων, όπως αναφέρεται στα πλαίσια των προαναφερόμενων σχεδίων του ΟΟΣΑ για τα αντίστοιχα είδη, σε κάθε άλλη περίπτωση.
Στην πρώτη περίπτωση, εφόσον τα αποτελέσματα του μεταγενέστερου ελέγχου είναι αρνητικά, κανονικά δεν εγκρίνονται οι σπόροι για επίσημη πιστοποίηση οι οποίοι προέρχονται από αυτήν την παρτίδα σπόρων προς σπορά.
στ) Τουλάχιστον το 50 % αλλά όχι περισσότερο από το 80 % των δειγμάτων που παρέχουν τα κράτη μέλη τα οποία συμμετέχουν στο πείραμα σχετικά με τα εν λόγω είδη, με σκοπό να συμπεριληφθούν στις κοινοτικές συγκριτικές δοκιμές ενός δεδομένου είδους, προέρχονται από παρτίδες σπόρων προς σπορά που έχουν επίσημα πιστοποιηθεί μετά από επιτόπου ελέγχους, οι οποίοι πραγματοποιούνται μόνο από εξουσιοδοτημένους επιθεωρητές. Οι λεπτομέρειες καθορίζονται στα αντίστοιχα τεχνικά πρωτόκολλα για τις συγκριτικές δοκιμές.
ζ) Τα κράτη μέλη καταβάλλουν προσπάθειες ώστε να εξασφαλίζεται ο επίσημος έλεγχος των σπόρων προς σπορά για την ποικιλιακή ταυτότητα και καθαρότητα με μορφολογική, φυσιολογική ή βιομηχανική ανίχνευση, στις κατάλληλες περιπτώσεις καθώς επίσης και για τις αρρώστιες που μεταφέρονται με τους σπόρους, και τούτο είτε στα πλαίσια της διαδικασίας πιστοποίησης είτε στα πλαίσια του επίσημου μετέπειτα ελέγχου που αναφέρεται στο στοιχείο ε), είτε και στις δύο περιπτώσεις. Με βάση τα σχετικά πορίσματα, τα κράτη μέλη και η Επιτροπή δύνανται να συμφωνήσουν, στα πλαίσια της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση, μέχρι τις 31 Δεκεμβρίου 1992, εάν και σε ποια έκταση ορισμένες απαιτήσεις που αναφέρονται στο στοιχείο γ) ή ε) ήταν δυνατόν να αντικατασταθούν από ένα τέτοιο έλεγχο (εφόσον έχουν συμπεριληφθεί) για το σκοπό του πειράματος.
Άρθρο 3
Το πείραμα και η απαλλαγή που περιγράφονται στο άρθρο 1, εκπνέουν στις 30 Ιουνίου 1996. Τα κράτη μέλη μπορούν να αποφασίσουν νωρίτερα τη λήξη της συμμετοχής τους στο πείραμα, εφόσον θεωρούν ότι η πραγματοποίηση του πειράματος ενδέχεται να επιδράσει αρνητικά στην ποιότητα των σπόρων προς σπορά, υπό τις συνθήκες που επικρατούν σ' αυτά. Ενημερώνουν αμέσως σχετικά τα λοιπά κράτη μέλη και την Επιτροπή.
Άρθρο 4
1. Τα κράτη μέλη ενημερώνουν την Επιτροπή, μέχρι τις 30 Ιουνίου 1991:
- σχετικά με τα είδη για τα οποία έχουν αποφασίσει να συμμετέχουν στο πείραμα,
- στην περίπτωση συμμετοχής σε περιφερειακό επίπεδο, σχετικά με το πεδίο.
2. Η συμμετοχή μπορεί να επεκταθεί σε άλλα είδη ή σε άλλες περιοχές μέχρι τις 30 Ιουνίου 1992.
3. Τα κράτη μέλη ανακοινώνουν στην Επιτροπή, προ του τέλους κάθε έτους, αρχίζοντας το 1989,
- τα αποτελέσματα των ελέγχων με επίσημες επιθεωρήσεις ή της επίσημης δοκιμής σπόρων προς σπορά που πραγματοποιείται σύμφωνα με το άρθρο 2 στοιχείο γ),
- τα αποτελέσματα των μεταγενέστερων ελέγχων που πραγματοποιούνται σύμφωνα με το άρθρο 2 στοιχείο ε).
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 22 Σεπτεμβρίου 1989.

Labels: 7
6